Na podlagi 122. člena Zakona o varstvu pred ionizirajočimi sevanji in jedrski varnosti (Uradni   
list RS, št. 76/17, 26/19, 172/21 in 18/23 – ZDU-1O), 8. člena Uredbe o načinu in pogojih izvajanja obvezne državne gospodarske javne službe za ravnanje z radioaktivnimi odpadki (Uradni list RS,   
št. 8/22 in 19/24) ter 9. člena Odloka o ustanovitvi javnega gospodarskega zavoda   
ARAO – Agencija za radioaktivne odpadke (Uradni list RS, št. 8/22 in 19/24)

**Republika Slovenija,** zanjo Vlada Republike Slovenije, ki jo po njenem pooblastilu zastopa   
mag. Bojan Kumer, minister za okolje, podnebje in energijo (v nadaljnjem besedilu: ustanovitelj)

Matična številka: 5854814000

Davčna številka: 17659957

in

**ARAO – Agencija za radioaktivne odpadke,** Litostrojska 58A, 1000 Ljubljana ki jo zastopa   
mag. Sandi Viršek, direktor (v nadaljnjem besedilu: zavod)

Matična številka: 5526329000

Davčna številka: SI32495854

skleneta

**A N E K S št.  3**

**k**

**P O G O D B I**

**O IZVAJANJU OBVEZNE DRŽAVNE GOSPODARSKE JAVNE SLUŽBE**

**ZA RAVNANJE Z RADIOAKTIVNIMI ODPADKI**

**št**. **2550-23-370001**

**ZA FINANCIRANJE V LETU 2025**

1. člen

Pogodbeni stranki uvodoma ugotavljata, da:

– sta ustanovitelj in zavod dne 30. 12. 2022 sklenila Pogodbo o izvajanju obvezne državne gospodarske javne službe za ravnanje radioaktivnimi odpadki št. 2550-23-37001 (v nadaljnjem besedilu: pogodba);

– zavod v skladu z Zakonom o varstvu pred ionizirajočimi sevanji in jedrski varnosti (Uradni list RS, št. 76/17, 26/19, 172/21 in 18/23 – ZDU-1O; v nadaljnjem besedilu: ZVISJV-1) in Uredbo o načinu in pogojih izvajanja obvezne državne gospodarske javne službe za ravnanje z radioaktivnimi odpadki (Uradni list RS, št. 8/22 in 19/24; v nadaljnjem besedilu: uredba) izvaja obvezno državno gospodarsko javno službo za ravnanje z radioaktivnimi odpadki (v nadaljnjem besedilu: GJS RAO);

– je Vlada Republike Slovenije s sklepom št. 47601-10/2024/3 z dne 7. 1. 2025, dala soglasje k Poslovnemu načrtu ARAO za leti 2025 in 2026;

– zavod na podlagi uredbe upravlja Centralno skladišče radioaktivnih odpadkov v Brinju   
(v nadaljnjem besedilu: CSRAO), ki se nahaja na območju občine Dol pri Ljubljani;

– je CSRAO na podlagi 9. točke 2. člena Uredbe o merilih za določitev višine nadomestila zaradi omejene rabe prostora in zaradi načrtovanja intervencijskih ukrepov na območju jedrskega objekta (Uradni list RS, št. 92/14, 46/15, 76/17 – ZVISJV-1 in 8/20; v nadaljnjem besedilu: UV8) jedrski objekt, za katerega se plačuje nadomestilo;

– je zavod zavezanec za plačilo nadomestila za omejeno rabo prostora lokalnim skupnostim na podlagi 176. in 177. člena ZVISJV-1;

– se ta aneks sklepa z namenom nemotenega financiranja zavoda iz sredstev proračuna Republike Slovenije za leto 2025;

– se iz zgoraj navedenih razlogov sklepa ta aneks.

2. člen

(1) Predmet tega aneksa je zagotavljanje izplačil finančnih sredstev iz proračuna Republike Slovenije zavodu za opravljene storitve na podlagi Poslovnega načrta ARAO za leti 2025 in 2026, ki obsega storitve GJS RAO.

(2) Predmet tega aneksa je tudi zagotavljanje sredstev za plačila nadomestil lokalnim skupnostim zaradi omejene rabe prostora in zaradi načrtovanja intervencijskih ukrepov na območju CSRAO, v skladu z UV8, in nakup ter vzdrževanje osnovnih sredstev, ki jih ima zavod v brezplačni uporabi.

3. člen

Pogodbena vrednost za leto 2025, skladno z veljavnim Poslovnim načrtom ARAO za leti 2025 in 2026, ki je priloga tega aneksa, je 55.561.350 evrov skupaj z DDV.

4. člen

(1) Sredstva za financiranje pogodbenega zneska skupaj z DDV iz tega aneksa so zagotovljena v proračunu Republike Slovenije, in sicer:

– v okviru projekta št. 2111-11-0075 Projekt odlagališče NSRAO, na proračunski postavki 231755 Agencija za radioaktivne odpadke, v višini 5.100.000 evrov in na proračunski postavki 231106 Sredstva za izgradnjo NSRAO, v višini 48.608.900 evrov;

– v okviru ukrepa 2430-17-0014 – Agencija za radioaktivne odpadke, na proračunski postavki 231755 Agencija za radioaktivne odpadke, v višini 1.680.000 evrov;

– v okviru projekta 2430-21-3350 – Načrt vlaganj ARAO v osnovna sredstva 2023-2027, proračunski postavki 231755 Agencija za radioaktivne odpadke, v višini 172.450 evrov.

(2) Vrednosti za posamezne dejavnosti so razvidne iz Poslovnega načrta ARAO za leti 2025 in 2026, Tabela 10 – Načrt virov financiranja po denarnem toku za posamezne stroškovne nosilce za leto 2025 v EUR, z vključenim DDV. Dinamika izplačil sledi skladno z ocenjeno pogodbeno dinamiko iz obrazca 1, ki je priloga tega aneksa.

5. člen

(1) Za črpanje sredstev iz proračuna Republike Slovenije zavod:

– sproti posreduje z njegove strani potrjene račune ali situacije za storitve iz naslova   
GJS RAO;

– izda račun izključno v elektronski obliki (e-račun), ministrstvo, pristojno za odpadke, pa ga mora prejeti preko aplikacije UJPnet;

– do 10. v mesecu za pretekli mesec posreduje ministrstvu, pristojnemu za odpadke, zahtevek za plačilo stroškov dela za zaposlene;

– do 20. v mesecu za pretekli mesec posreduje ministrstvu, pristojnemu za odpadke, zahtevek za plačilo ostalih stroškov skupaj z v nadaljevanju navedenimi dokumenti:

* + **Obrazec 1,** ki je podlaga za pripravo Finančnih elementov predobremenitev (FEP) v 5 delovnih dneh po podpisu tega aneksa Službi za finančne zadeve ministrstva, pristojnega za odpadke;
  + **Obrazec 1** se uporablja tudi za pripravo ocene pogodbene dinamike predvidene porabe proračunskih sredstev za posamezne ukrepe/projekte ter proračunske postavke in ga je treba redno dopolnjevati vsakokrat, ko pride do odstopanj od predvidene dinamike;
  + **Obrazec 2**, ki je podlaga za izplačilo sredstev iz proračuna Republike Slovenije in ga zavod dostavi ustrezni strokovni službi ministrstva, pristojnega za odpadke, do 20. dne v tekočem mesecu za pretekli mesec;
  + **Obrazec 3**, pregledni mesečni poročili o namenski porabi sredstev za opravljene storitve – stroški materiala in storitev ter obračun stroškov dela ter kratko mesečno poročilo o poslovanju;
  + **Obrazec 4**, ki ga zavod, poleg obrazcev 2 in 3, posreduje ministrstvu, pristojnemu za odpadke.

(2) Račun za črpanje sredstev je sestavljen iz izpolnjenih Obrazcev iz prejšnjega odstavka in druge dokumentacije, s katero se lahko dokazuje namembnost porabe proračunskih sredstev (priloga računa).

(3) Zavod mora vsakemu računu za izplačilo proračunskih sredstev (na določen dan in v določeni višini) priložiti pisno izjavo direktorja, da predloženi podatki izhajajo iz verodostojne dokumentacije (Obrazec 4).

(4) Ministrstvo, pristojno za odpadke, v imenu ustanovitelja potrdi ali zavrne prejeti račun v 8 delovnih dnevih po prejemu elektronskega računa in prilog. Ministrstvo, pristojno za odpadke, o zavrnitvi ter o razlogih zavrnitve pisno obvesti zavod. Če račun ni zavrnjen, se šteje, da ga je ustanovitelj potrdil. Ustanovitelj oziroma ministrstvo, pristojno za odpadke, izvede plačilo v višini potrjenega računa na transakcijski račun zavoda št. TRR: 0400 1004 8713 971, odprt pri OTP banka, d. d., največ v 30 dneh od prejema elektronskega računa. Dokazila morajo biti ministrstvu, pristojnemu za odpadke, posredovana tudi po elektronski pošti.

6. člen

Pogodbeni stranki sta soglasni, da je ničen aneks oziroma izplačilo denarnega nadomestila, pri katerem kdo v imenu ali na račun druge pogodbene stranke, predstavniku ali posredniku organa ali organizacije iz javnega sektorja obljubi, ponudi ali da kakšno nedovoljeno korist za opustitev dolžnega nadzora nad izvajanjem pogodbenih obveznosti ali za drugo ravnanje ali opustitev, s katero je organu ali organizaciji iz javnega sektorja povzročena škoda, ali je omogočena pridobitev nedovoljene koristi predstavniku organa, posredniku organa ali organizaciji iz javnega sektorja, drugi pogodbeni stranki ali njenemu predstavniku, zastopniku, posredniku.

7. člen

V primeru naknadno ugotovljenih odstopanj pri izplačilu finančnih sredstev iz proračuna Republike Slovenije po pogodbi in temu aneksu, zavod, skladno z njihovo višino, zmanjša račun za izplačilo oziroma preostanek razlike vrne v proračun Republike Slovenije, v nasprotnem primeru pa račun za izplačilo poveča in ga prikaže ločeno. V slednjem se obvezno navede obrazložitev vzrokov za odstopanje.

8. člen

Skrbnica tega aneksa pri ustanovitelju je dr. Marija Markeš, skrbnica tega aneksa pri zavodu pa   
Tanja Benedejčič Emberšič. Pogodbeni stranki imata pravico zamenjati skrbnike tega aneksa, določene v tem členu, o čemer pisno obvestita nasprotno stranko. Zaradi spremembe skrbnikov tega aneksa se ne sklepa aneksa k pogodbi.

9. člen

Za vsa ostala vprašanja izvajanja pogodbenega razmerja, ki s tem aneksom niso urejena, se uporabljajo določila pogodbe.

10. člen

Ta aneks je pripravljen v petih (5) enakih izvodih, od katerih ustanovitelj prejme tri (3) izvode, zavod pa dva (2) izvoda.

11. člen

Ta aneks začne veljati z dnem podpisa obeh pogodbenih strank, uporablja pa se od   
1. januarja 2025.

Številka zadeve: 35413-2/2022-2550/246

Številka: P009/2023/3-001/2025 Številka: 4500-975/2024-2570

V Ljubljani, dne V Ljubljani, dne

|  |  |  |
| --- | --- | --- |
| **ARAO – AGENCIJA ZA**  **RADIOAKTIVNE ODPADKE** |  | **REPUBLIKA SLOVENIJA**  Vlada Republike Slovenije  po pooblastilu Vlade Republike Slovenije |
| mag. Sandi VIRŠEK  DIREKTOR |  | mag. Bojan KUMER  MINISTER |

Priloge:

* Poslovni načrt ARAO za leti 2025 in 2026, ki ga je sprejel upravni odbor ARAO – Agencije za radioaktivne odpadke na svoji 5. redni seji dne 07. 11. 2024 in je nanj Vlada Republike Slovenije dala soglasje s sklepom št. 47601-10/2024/3 z dne 7. 1. 2025;
* Obrazci 1, 2, 3 in 4